Elektroentsefalograafia on üks kõige levinumaid ajukuvamisviise ajuteaduses. Elektroodid kinnitatakse katseisiku kolbale ja nendelt saab mõõta aju elektrilist aktiivsust. Meetod võeti  kasutusele juba 20. sajandi alguses, kuid selge on see, et mingiks hetkeks olid "Kõikvõimalikud lihtsad asjad" tehtud - nüüd toovad EEG'ga seotud katsed uusi teadmisi eelkõige siis, kui neid kombineeritakse kavalate analüüsimeetoditega. Näiteks tutvustasime hiljuti tööd, kus beamformimise abil uuriti EEGst saadud andmete põhjal ajuaktiivsuse sünkroniseerimismustreid. Aga kahjuks jäävad paljud analüüsimeetodi keeruliseks ja eriti siis, kui neid täiesti isepäi õppida. Seetõttu on lausa fantastiline, et programmi EEGLAB eestvedajad on otsustanud internetti üles panna kogu oma pärast  SfNi toimunud EEG-analüüsi kursuse. Ma nõustun, et see tänane postitus ja see viide pole huvitavad sugugi mitte kõigi lugejate jaoks, aga ma väga loodan, et sellest viitest on kasu nendele paarile lugejale, kes peavad kunagi oma teadusprojektide raames EEG-analüüsiga rinda pistma - näiteks mina ise oleksin seda kursust paari aasta eest EEG-analüüsiga alustades väga vajanud. Eestis on kahjuks väga vähe võimalusi selliste analüüsimeetodite kohta õppida, nii see internetikursus on kahtlemata tänapäevase rahvusvahelise veebipõhise haridusmudeli triumf.